Acer velutinum

Acer velutinum er en lønneart.

Den er et løvfellende tre som vanligvis blir 20–25 m høyt, men den kan bli 40 m. Barken er glatt og skaller bare av på eldre trær. Knoppene er brune, store, silkehårete og smalt koniske. Løvet spretter ikke før seint i mai. Bladene er 15–20 cm brede med 5 sagtannede lapper. Blomstringen er etter løvsprett, og de gulgrønne blomstene sitter i vide halvskjermer. Samaraene er svært like de hos platanlønn, men vinkelen mellom dem er som regel større.

Acer velutinum er utbredt på kystslettene mot Det kaspiske hav i sørlige Aserbajdsjan og nordlige Iran. Her vokser den i fuktig subtropisk klima i de artsrike hyrkanske skogene. Det er to etasjer med trær. Den høyeste består av kastanjebladeik blandet med Acer velutinum, svartor og vanlig vingenøtt. En lavere, tettvokst etasje består av Gleditsia caspia sammen med Buxus hyrcana, Albizia julibrissin og daddelplomme. Acer velutinum finnes også i fjellene vestover til Nakhitsjevan og østlige Georgia og vokser der opptil 1800 moh.

Litteratur

Eksterne lenker 
 

Lønneslekten
Livskraftige arter på IUCNs rødliste
Aserbajdsjans trær
Irans flora
Georgias flora
Planter formelt beskrevet i 1846
Takson navngitt av Pierre Edmond Boissier